Anexa 29

**Recomandări cu privire la standarde pentru vegetația plantată**

Pentru asigurarea unui grad optim de viabilitate pentru instalare și adaptare la condițiile din mediul urban, se recomandă implementarea unor standarde pentru vegetaţia plantată. Acestea au rolul de a garanta un sistem radicular bine dezvoltat, o morfologie a plantei echilibrată, o rezistență crescută la factori de stres urban și o contribuție imediată la peisajul urban și la serviciile ecosistemice furnizate.

Recomandări:

*Arbore* - plantă perenă lemnoasă caracterizată, în general, printr-o tulpină distinctă și o coroană (formată din șarpante, crengi și ramuri). Este de reținut faptul că în cazul anumitor specii pot fi întâlnite și exemplare cu mai multe tulpini (multi-tulpinale). În funcție de înălțimea maximă atinsă la maturitate, speciile de arborii se împart în mod obișnuit în trei categorii: arbori de mărimea I cu o înălțime de peste 25 de metri, arbori de mărimea a II-a cu o înălțime situată între 15 și 25 de metri și arbori de mărimea a III-a cu o înălțime care variază între 7 și 15 metri.

Dimensiunea minimă standard recomandată pentru arborii plantați în mediul urban este de 12-14 cm circumferință măsurată la 1 m înălțime de la colet, cu minim 3 extrageri în pepinieră.  Robustețea morfologică permite arborilor o bună integrare în spațiul urban, unde factorii de stres (compactarea solului, poluare, întreținere deficitară, greutatea precipitațiilor etc.) sunt semnificative. Arborii cu standarde superioare (12-14 cm circumferință și cei peste această dimensiune) pot contribui imediat la aspectul vizual al spațiului, dar și la furnizarea serviciilor ecosistemice (umbrire, filtrarea aerului, reglarea microclimatului).

De regulă, excepții de la standardele recomandate mai sus sunt acceptabile în mediul urban în mod justificat pentru specii rare, cu creștere lentă, caz în care dimensiunea la plantare poate fi redusă, cu condiția implementării unor măsuri suplimentare de protecție, gestionare și monitorizare pe termen mediu și lung, după caz

*Arbust* - plantă perenă lemnoasă care prezintă numeroase ramificații ce pornesc din apropierea solului și care atinge maxim 7 metri înălțime. După înălțimea maximă a tufei, arbuștii se împart în trei categorii distincte: arbuști de mărimea I cu o înălțime de situată între 3 și 7 metri, arbuști de mărimea a II-a cu o înălțime ce variază între 1,50 și 3 metri și arbuști de mărimea a III-a cu o înălțime de până la 1,50 metri.

Dimensiunea minimă standard recomandată pentru arbuşti este de minim 3 ramuri de 40-60 cm lungime, plante cu 2 extrageri în pepinieră și, respectiv, livrate cu containere de 3 litri (pentru materialul săditor containerizat) sau echivalent (pentru materialul săditor cu balot).

Excepție fac de regulă arbuștii utilizați în plantații cum este cazul gardurilor vii, unde pot fi utilizate și standarde inferioare, cu condiția implementării unor măsuri corespunzătoare pentru instalarea plantațiilor (de exemplu lucrări de descopleșire, tăieri de formare etc.), de protecție, gestionare și monitorizare pe termen mediu și lung, după caz.

Excepție fac în acest caz arbuștii plagiotropi cu ramuri de mici dimensiuni precum *Vinca minor* (vinca), în cazul cărora standardul minim recomandat este de plante cu 5-7 ramuri (fără specificații tehnice referitoare la lungimea ramurilor) și cu 2 extrageri în pepinieră.

*Plantă perenă* - plantă care se dezvoltă pe parcursul mai multor ani. Plantele perene se împart după habitus în plante lemnoase (arbori, arbuști, subarbuști și liane) și plante erbacee. După felul în care se dezvoltă, plantele perene pot fi ortotrope (cu creștere verticală) sau plagiotrope (adică târâtoare sau repente). În funcție de înflorire și fructificație acestea se mai subîmpart în plante care înfloresc și fructifică o singură dată (plante monocarpice) și plante care înfloresc și fructifică de mai multe ori în viață (care, de regulă, sunt denumite generic plante perene).

*Plantă erbacee perenă* - (denumită în domeniu și plantă floricolă perenă) plantă erbacee sau semi-lemnoasă cu caracter decorativ cu ciclu vital de mai mulți ani, care are însă în general capacitatea de a se menține în formațiunile florale timp de aproximativ 5 ani. Aceste plante înfloresc repetat mai mulți ani la rând, trecând însă anual printr-o perioadă de repaus care se datorează fie căldurii excesive din timpul verii, fie frigului din perioada de iarnă.

Plantele de acest tip se împart în două categorii în funcție de organele care le asigură supraviețuirea de la un an la altul (muguri, bulbi, rizomi etc.), respectiv:

(1) specii hemicriptofite care prezintă muguri la colet sau pe rădăcini care rezistă la temperaturile scăzute din timpul iernii, servind la refacerea părților aeriene ale plantei (tulpini cu frunze și flori) în perioada de primăvară, cum ar fi spre exemplu: *Chrysanthemum indicum* – crizantema, *Hosta glauca* – crinul de toamnă sau *Paeonia officinalis* – bujorul;

(2) specii perene geofite care au în pământ organe specializate în depozitarea substanțelor de rezervă și în asigurarea perpetuării și înmulțirii plantei, care pot fi bulbi (cum este cazul speciilor precum *Hyacinthus orientalis* – zambila, *Narcissus pseudonarcissus* – narcisa sau *Tulipa gesneriana* – laleaua), tuberobulbi (la specii precum *Gladiolus* sp. – gladiola), rizomi (la specii *Canna indica* – canna sau *Iris germanica* – stânjenelul) sau rădăcini tuberizate (precum în cazul speciei *Dahlia variabilis* – dalia) și care de cele mai multe ori trebuie scoase din pământ și replantate în primăvara următoare.

Încadrarea pe standarde la plante erbacee perene variază extrem de mult în funcție de specie și de tipul de habitat specific amenajării (pădure, margine de pădure, mal de apă etc.). Însă, în mod uzual, sunt utilizate standarde containerizate (recipient horticol specializat) C1,5. Între excepții se numără, de exemplu, specii care pot fi plantate și cu rădăcini nude în plantații specializate. În acest caz, specificațiile tehnice pentru standarde se referă la numărul de ramificații sau la alte aspecte esențiale din conformația generală a plantelor.

Este necesară implementarea unor măsuri suplimentare pentru instalarea plantațiilor astfel încât plantele să nu se deshidrateze pe parcursul procesului de plantare (de exemplu prin umbrirea zonei în care sunt depozitate containerele până în momentul plantării propriu-zise) și la începutul perioadei de instalare (prin udarea adecvată a plantelor de la plantare până la dezvoltarea unui echilibru între umezeala din substratul existent și cea din balotul cu rădăcini - de regulă minim 14 zile de la plantarea propriu-zisă).